Ya ma kyꞌik kyaqil ntzani,
tzaj te jun xjal aj Arimatey,
Chep tbꞌi,
tetz jun txnaqꞌatz tuq te Jesus per kꞌontiꞌl kchabꞌen tuq kye xjal tzan tpaj tetz nxobꞌ tuq kyiꞌj kye txqꞌanky txjalil aj tijajil Israel;
ntons tetz oqet twitz twitz Pilat tzan tqetz tin tuq txlimal te Jesus.
Ntons tzaj te Pilat oxik stzaqꞌbꞌeꞌ,
yaji te Chep oqetz tin te txlimal bꞌix oxik tin.
Yaji ax te Nicodemo aj opon jun qonikꞌan tukyꞌi Jesus,
tetz opon tukyꞌi oqal (100) libr tkꞌokꞌjal xtxꞌotxꞌal mir samoꞌ tukyꞌi aloe.
Ikxji te Chep bꞌix te Nicodemo oqetz kyin te txlimal bꞌix owok kybꞌatzꞌoꞌ tiꞌj tukyꞌi xqꞌapj bꞌan muꞌuꞌ tukyꞌi aj tkꞌokꞌjalji,
iktzaꞌx kyemodin kxol kye aj tijajil Israel tzan kymuqun jun anim.
Qaynin tuj te luwar aj jaꞌ owok klabiꞌ twitz krus,
at tuq jun luwar aj jaꞌ tuq at awalj bꞌix tzi at tuq jun muqbꞌil anim akꞌaꞌj aj jaꞌ minaꞌ tuq tox muquꞌ nijunwt.
Tzi owox kymuquꞌ te Jesus tzan tpaj qaynin tuq bꞌix tzan tpaj a tuq te qꞌij tzan tqet kykꞌuluꞌ kyibꞌ tzan kynaꞌon te qꞌij ojlaꞌmj.
Ntons,
tuj tbꞌay qꞌij te saman,
man tuq qloljx,
te Liy aj Magdála oxik aj jaꞌ owox muquꞌ te Jesus,
bꞌix otzaj tkambꞌaꞌ te abꞌj lambꞌil stziꞌ te jul ojetq tuq tzꞌel in.
Oxik naj oqelan aj jaꞌ tuq atqet te Simon Xhpeꞌy tukyꞌi te junky txnaqꞌatz aj bꞌan ganiꞌ tzan te Jesus,
bꞌix oxik tqꞌumaꞌ ikxjani:
«Maꞌtx xtxik kyin te Qajawil bꞌix kꞌontiꞌl qebꞌen jaꞌ maꞌtx kaj ksiꞌ.»
Tzaj te Xhpeꞌy tukyꞌi te junky txnaqꞌatz,
ebꞌajxik oqelan max tuj te jul aj jaꞌ owox muquꞌ.
Kykabꞌil nkyekaredin tuq bꞌix te junky otbꞌayaj twitz te Xhpeꞌy bꞌix opon tbꞌay.
Owox chlukꞌiꞌ tuj te jul bꞌix owox ten te xqꞌapj aj owok kybꞌalqꞌiꞌ tiꞌj,
per kꞌontiꞌl owox tuj te jul.
Ntons yaji man tuq tponlen,
tpon te Simon Xhpeꞌy bꞌix derech owox tuj te jul bꞌix ax owok ten te xqꞌapj aj owok kybꞌalqꞌiꞌ tiꞌj.
Bꞌix ax owok ten te xqꞌapj aj owoken kꞌalbꞌil twiꞌ te Jesus,
kꞌontiꞌl tuq atqet junchꞌin tukyꞌi te aj xqꞌapj aj owok kybꞌalqꞌiꞌ tiꞌj sinoke cha tuq paqoꞌ atqet apart.
Yaji owox lapetky te txnaqꞌatz aj ojetq tuq pon tbꞌay,
owok ten bꞌix otokslaj.
Komo kyetz minaꞌ tuq tel kynikyꞌ tiꞌj te Tuꞌjal Dios qa te Jesus ojawel tuq anqꞌin junkyꞌel.
Yaji ebꞌajꞌajtz kyjay.
Ntons te Liy [aj Magdála] tetz ojetq tuq kaj tiꞌjx te jul,
bꞌix bꞌan nꞌoqꞌ tuq.
Yaji oqet mokꞌlet,
owox xhlukꞌin tuj te jul,
bꞌix owox ten kabꞌeꞌ ángel,
saq kyqꞌanaq bꞌix witꞌlikeꞌ tuq tzi,
jun tuj twiꞌ bꞌix junky txeꞌ toq aj jaꞌ oqet kytambꞌaꞌ te Jesus.
Ntons kye ángel oxik kyqꞌumaꞌ tetz ikxjani:
«Xuj,
¿tistil yatz nxhchꞌoqꞌ?»
Ntons tetz oxik tqꞌumaꞌ ikxjani:
«Tzan tpaj maꞌtx xik kyin tlimal te Wajawil bꞌix kꞌontiꞌl webꞌen jaꞌ maꞌtx kaj ksiꞌ.»
Man tuq txiklen tqꞌumaꞌ ikxjani ntons owajtz meltzꞌjik tiꞌjx bꞌix oxik ten te Jesus,
per kꞌontiꞌl owel tnikyꞌ tiꞌj abꞌl tuq.
Ntons te Jesus oxik xhchaꞌoꞌ tetz ikxjani:
«Xuj,
¿tistil nxhchꞌoqꞌ?
¿Abꞌl nꞌajoyoꞌ?»
Tuj tnabꞌl te Liy qa aji tuq te aj nxbꞌuqin te awalj bꞌix oxik tqꞌumaꞌ ikxjani:
«Tat,
qa yatz aꞌich maꞌtx xik eqꞌin tetz,
instzaj aqꞌumaꞌ jaꞌ atqet tzan nxik wetz eqꞌil tetz.»
Ntons te Jesus oxik tqꞌumaꞌ tetz ikxjani:
«¡Liy!»
Ntons tetz owajtz kaꞌyin bꞌix oxik tqꞌumaꞌ tetz tuj yol ebrey aj kyyol kyetz ikxjani:
«¡Rabóni!»
(Te ntzani telponx Xnaqꞌtzon.)
Ntons te Jesus oxik tqꞌumaꞌ ikxjani:
«Kyintzaj atzoqpiꞌ tzan tpaj minaꞌ nxik tukyꞌi Ntat.
Mejor pax kyukyꞌi aꞌeꞌ werman tzan txik aqꞌumaꞌ kyetz,
“ma kyinxik tukyꞌi Ntat wetz bꞌix Etat etetz,
te Qtata Dios aj ntzaj nnaꞌoꞌ wetz bꞌix aj ntzaj enaꞌoꞌ etetz.”»
Ntons [oxik,
bꞌix yaji] tzaj te Liy aj Magdála,
oxik tqꞌumaꞌ kyukyꞌi kye txnaqꞌatz te Jesus ikxjani:
«¡Maꞌtx tzꞌok wen te Qajawil!»
Yaji oxik tqꞌumaꞌ kyetz iktzaꞌx te Jesus otqꞌumaj tukyꞌiꞌl.